Efter vinterens storme flyder det med affald på de nordjyske strande. Det fik lørdag Dansk Land Rover Klubs nordjyske afdeling til at rykke ud på mission. - Det er hovedsageligt affald, der stammer fra skibe, vi finder som fiskenet, gummihandsker, fiskekasser og tovværk, fortæller den nordjyske formand, Benjamin Jensen. Men der blev også fundet mere alvorlige genstande i strandkanten. - Vi fandt en hel kasse med morfin. Så den skal vi have afleveret på apoteket, siger han. Efter en kort frokost vendte de frivillige tilbage til stranden nord og syd for Blokhus. Mængden af affald overraskde de frivillige. - Folk smider bare affald rundt omkring. Sådan er det blevet i dag, lyder det opgivende fra Rico Nielsen, der læsser affald fra stranden op på ladet af sin hvide Land Rover. Dansk Land Rover Klub er helt sikker på, at de også får noget at lave næste forår. - Vi kommer igen. Der bliver ved at komme affald. Det er fast arbejde det her, siger formanden. Se hele indslaget hvor "strandvaskerne" er i aktion her under.

Referat:
14 Land Rovere, deres chauffører og en flok frivillige trak lørdag i arbejdstøjet og ryddede affald fra Grønhøj til Tranum Strand.